Navnet Penguin Point ble trolig benyttet om dette neset av personell fra Discovery Investigations som kartla dette neset mens de seilte forbi i 1930. Etter South Georgia Survey (1951–52) ble det anbefalt at navnet burde endres for å ikke forveksle det med andre «Pingvin»-navn. Navnet Tijuca Point ble gitt av United Kingdom Antarctic Place-Names Committee (UK-APC) etter «Tijuca», en tremastet bark bygd i Nantes i 1866. Fra 1908 ble hun benyttet som transportfartøy av Compania Argentina de Pesca, og seilte mellom Buenos Aires og hvalstasjonen i Grytviken. Hun forliste i 1946.